**הצעות לטיולים בצפון עם קבוצות גמלאים**

**1) "בעקבות הסובוטניקים בגליל " .**

נצא בעקבות סיפורם המיוחד והלא מוכר של הגרים הרוסיים שכבר ברוסיה של המאה ה-19

בחרו בגורל לא קל של "שומרי שבת"- **סובוטניקים** , התגיירו ובאו לארץ ישראל כדי להגשים חלום .

רבים מהם הצטרפו למושבות הגליל והיו לחלק בלתי נפרד מהנוף הגלילי , הביאו עמם ידע חקלאי, כלי עבודה, יוזמה,חריצות וסבלנות רבה. היוו דוגמה להסתפקות במועט, לאחיזה בקרקע למרות הקשיים ובלי תלונות ודרישות .

**בסג'רה (אילניה)** נשוטט בין בתי הראשונים , נלך אל המעיין ונפגוש צאצאית שתספר על משפחתה וגם על מסע שורשים שעשו לאחרונה**,** נסייר גם **בבית גן-יבנאל , יסוד המעלה** .

אפשר לשלב סיור מרתק **בבי"ס כדורי** ,עם סיפורם של גדולי האומה ואחרים שלמדו בו.

או ביקור אצל **הצ'רקסים בכפר קמא** במוזיאון המורשת , סיור בכפר,מוזיקה וריקוד וגם טעימות .

**2) על "שביל אלי כהן" ברמת הגולן .**

נצא לסיור ברמת הגולן מחמת גדר ועד קונייטרה כדי לספר על פועלו של ה"איש שלנו בדמשק" , אלי כהן שהיה לוחם/ מרגל מוכשר מאין כמוהו ,שיצר קשרים רמי מעלה בסוריה והגיע לאזור כדי לסייר , לתצפת ,לתעד את הכוחות הסוריים ברמת הגולן בימים של ערב מלחמת ששת הימים.

נבקר בתחנות שהן חלק **מ"שביל אלי כהן"** שלאחרונה צוין וסומן ברמת הגולן , שביל הכולל תחנות בהן ביקר , מחנות סוריים לשעבר , תצפיות , מוצבים ואתרים רלבנטיים כמו : חמת גדר , תאופיק , פיק , אל-על, חושנייה וקונייטרה .

נצפין עד לבית החזית הסורית בשולי העיירה **קונייטרה** , נערוך תצפית על הסביבה

ונסכם את המסע שעשינו בעקבות האיש הכישרוני ,הנחוש והאמיץ הזה שמסר את חייו למען ביטחון המדינה, ואשר אפשר לזקוף לזכותו לא מעט מן המוכנות של צה"ל במלחמת ששת הימים .

נשלב **ארוחת צהריים** או מפגש **ביקב בעין זיוון** עם מרק חם וטעים/ בגט מהתנור/ קפה ומאפה וטעימות יין וליקר.

**3)** **לכבוד 50 שנה להתיישבות החדשה בגולן נספר על 2000 שנה של ישוב יהודי.** (**לבחירה מבין האתרים**.)

**באום אל קנאטיר** , כפר יהודי מתק' המשנה והתלמוד שביהכנ"ס שלו הוקם מחדש מהריסותיו,

בשיטות ארכיאולוגיות מתקדמות, ולאחרונה הושלמו העבודות ונעשו בו סידורים חדשים .

**בגבעת יואב** נתארח בבית משפחת חקלאים ותיקים , נשמע משני בני הזוג על הקמת המושב, על ימים של ראשוניות וחלוציות, על החקלאות של היום עם פיתוח וחידושים אך גם קשיים רבים . בחצר מטופחת עם קפה/ תה ועוגת הבית אפשר לשלב מפגש ב**"קול השופר"** , חבר המושב שזו מלאכתו וזו יצירתו והוא מספר בחן ובענין על הכנת שופרות, איכותם וסגולותיהם, אומנות ייחודית ומרגשת .

נמשיך ונצפין **למושב קשת** למפגש מרתק עם אחת ממקימי המושב שלקחה חלק בהתיישבות הראשונית בקונייטרה, מספרת בהתרגשות על ימים סוערים, על אידיאולוגיה ותחושה שלקחה חלק בהיסטוריה של המדינה והחברה .

אפשר לסיים בביקור **ביקב בהט** **בקיבוץ עין זיוון** , לשמוע על יין מקומי וגם לטעום,

גם לשמוע את סיפור ההפרטה בקיבוץ הראשון שיצא לדרך חדשה ונועזת וכל התנועה הקיבוצית בעקבותיו .ולהתכבד בצלחת מרק מעולה וכשר, בגט חם , קפה ועוגיות .

**4) על כביש הצפון – נופים, אמנות וסיפורי פלמ"ח גם .**

**בקיבוץ מלכייה** נבקר במצפור חדש ומרשים עם תצפית מרהיבה אל עמק החולה והגולן

וגם סיפורי קרבות תש"ח קשים ומרתקים נספר שם ועל הקמתה של אנדרטה מחודשת רק לאחרונה .

נשאל למה לא די באנדרטת פלמ"ח אחת ונחשוף מידע שנתגלה רק לאחרונה .

**בקיבוץ ברעם** נבקר במוזיאון מיוחד ומרגש לאמנות ויודאיקה ,עם תצוגה נפלאה בליווי הסבר מעניין, מומלץ.

ב**חווה חקלאית** בהרי הגליל העליון ,נשמע על פיתוח זנים, על חקלאות מתקדמת , הדואגת גם לאיכות הסביבה ולבריאות הצרכנים , נתפעל מהפריחה או נטעם מהפרי, לפי העונה. (אמצ"ש)

**ובגוש חלב** נבקר ביקב מקומי משפחתי שמייצר יין/ליקר וערק משובח , גם מספר על הנוצרים המרונים ושפתם הארמית שמנסים היום להשיבה לחיי היום-יום של העדה וללמדה בבתי הספר .

**5)** **טיול בעקבות הסופר מאיר שלו, למחוזות ילדותו וסיפוריו .**

הטיול ייסוב בעמק יזרעאל בין **נהלל ואלוני אבא**.

אלו הן התחנות בהן נכיר ונספר מחוויותיו הספרותיות של מאיר שלו ובכלל :

**נהלל**- המושב הראשון שהוקם בארץ. נקריא קטעים מספריו של מאיר שלו ונתרגש יחד למשמע הזיכרונות והחוויות שלו מהמושב בו אמו נולדה והנחילה לו את האהבה לכפר, לשדה ולחופש .

נעלה **לבית הקברות בתל שימרון** ונספר על הסבתא ושואב האבק שלה ועל דמויות של מפורסמים וגם אלו מן השורה שהונחו לעד על הגבעה הצופה אל העמק היפה.

**באלוני אבא** נטייל ברגל כשעה **בשמורת האלונים** ופריחות האביב .

ונשוטט בין בתיו ושרידיו של הכפר **וולדהיים** שנותרו עדיין למזכרת מימי הטמפלרים . על הכפר הזה מספר מאיר שלו בספריו ואנחנו נחפש את סימני הדרך שעוד נותרו כאן למזכרת .

* אפשר לשלב ביקור **במשטרת נהלל** / **בסליק** של משפ' אבידוב / **בכפר זרזיר** אצל בדואית מודרנית .
* מפגש עם **זוג מוזיקאים** שמארחים בביתם הנאה הצופה אל העמק עם שירי א"י והעמק .

**6) כריסמס בגליל : סיור בכפרים הנוצריים לקראת החג (20-27דצמבר)**

בכפרי הגליל מתכוננים בחודש זה לחג המולד, כה מפתיע שכאן כה קרוב יש אווירה אחרת של חג נוצרי המאחד את כל העדות לתהלוכה ברחובות, תזמורות ובני נוער, מיסה בכנסייה וסוכריות לאורחים .

הרבה קישוטים, אורות ודמויות סנטה קלאוס , קישוטי חג ביתיים עם צבעים ואורות .

**בטורען , בעילבון , באעיבלין, במעיליא** , **בפסוטה** , גוש חלב ועוד .

**באעיבלין** נפגוש סיפור מרתק על נזירה שהוכרזה כקדושה וביתה הפך למקום עלייה לרגל, בית עתיק ששוקם נפלא ע"י הבעלים שהוא אדריכל ומומחה בשימור מלווה אותנו ומספר על התהליך .

אפשר לשלב ביקורים **במועדון נשים** , אצל **רוקע הנחושת** , **ביקב מקומי** שמייצר יין, ערק, גרפה ומיץ רימונים וגם מספר על המרונים של הגליל אשר שפתם ארמית ועוד ועוד .

**בכל כפר התהלוכה והארועים ביום אחר ואת המסלול נתאים לתאריך הטיול ולאירועים .**

**7**) **פסיפס אנושי בגליל המערבי . 3-4 אתרים לבחירה .**

ביקור בכפר חסידים **"אצל יענקל'ס שטטל "**,אוסף מוצגים מדהים וסיפורים על העיירה הפולנית בהומור, בזמר ובריקוד **או** מפגש מקסים ב"**סוכה של כרמלה"**, במושב עמקה , עם העדה התימנית , קליעת סלים, מוזיקה וחיי היום יום פעם והיום **או** מפגש עם אמנית מרשימה **"מוזיאון בסלון"** שמספרת על עצמה ואומנותה בשיח משותף .

**מפגש וארוחה כורדית** אותנטית במושב שתולה שעל גבול הצפון , גם סיפורה המיוחד והמפתיע של בעלת הבית.

סיור בכפר **תרשיחא-** "כלת הגליל", כפר של נוצרים ומוסלמים , עם סיפור מקומי על סופים, כנסייה , מסגד וסמטאות של בעלי מלאכה שאמנותם הולכת ונעלמת , גם גידול הטבק עוד אפשר לראות בכפר.

סיור **בשבי ציון** , ישוב של חומה ומגדל שהראשונים הגיעו אליו כקהילה אחת יחד מגרמניה

התיישבו על חוף הים ופתחו ישוב לתפארת , גם ביכנ"ס מיוחד, כנסיה ביזנטית ואנדרטת אסון השייטת .

**8) במישור חוף הכרמל : פיניקים, צלבנים, נפוליאון, הברון רוטשילד, מי לא היה פה ?**

**בתל דור** נסייר מעט ונכיר את ממצאיו מאז התק' הכנענית ועד לתק' הבריטית, ראו במקום נק. אסטרטגית אל מול הים ומפרצים מתאים לפעילות ימית . נשקיף אל הנוף המרהיב הנשקף ממנו אל קו החוף צפונה ודרומה .

נבקר **במוזיאון המזגגה** בו מוצגים ממצאים עשירים של דור הקדומה, גם כאלו שנתגלו בחפירות ימיות וכמובן נשמע על חזונו של [הברון רוטשילד](https://he.wikipedia.org/wiki/%D7%90%D7%93%D7%9E%D7%95%D7%A0%D7%93_%D7%92%27%D7%99%D7%99%D7%9E%D7%A1_%D7%93%D7%94_%D7%A8%D7%95%D7%98%D7%A9%D7%99%D7%9C%D7%93) להקים [מפעל](https://he.wikipedia.org/wiki/%D7%9E%D7%A4%D7%A2%D7%9C) [זכוכית](https://he.wikipedia.org/wiki/%D7%96%D7%9B%D7%95%D7%9B%D7%99%D7%AA) לטובת תעשיית היין באזור (בתשלום).

נבקר במרכז המבקרים החדש של **חברת "מלח הארץ"** בעתלית , בו נפגוש את סיפור המפעל שהוקם כבר ב-1922 עם חזון ציוני א"י, את סיפורו של המלח, חשיבותו, דרכי הפקה וייצור, על שימושיו ועוד (בתשלום).

**מפגש בעין כרמל**, בגן הבזלתון, עם **אמן הבזלת דגן שילובסקי** , מפסל פסלי ענק מסלעי בזלת , בהשפעת תרבויות קדומות מכל העולם, בשילוב יצירתיות, הומור והרבה עבודה קשה עם פטיש ואזמל. (מפגש עם האמן בתשלום).

**עלות כל סיור בליווי מורה דרך מוסמך -2000 שקלים**

**דנה בלאו –**

**050-8939091**

**04-8736058**

[**מייל-blaudana@gmail.com**](mailto:מייל-blaudana@gmail.com)

**אתר אינטרנט-www.danab.co.il**